Komisijos reglamentas (EB) Nr. 848/2000
2000 m. balandžio 27 d.
iš dalies keičiantis Reglamentą (EB) Nr. 1168/1999, nustatantį prekybos slyvomis standartus
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. spalio 28 d. Tarybos reglamentą (EB) Nr. 2200/96 dėl bendro vaisių ir daržovių rinkos organizavimo [1] su paskutiniais pakeitimais, padarytais Reglamentu (EB) Nr. 1257/1999 [2], ypač į jo 2 straipsnio 2 dalį,
kadangi:
(1) 1999 m. birželio 3 d. Komisijos reglamento (EB) Nr. 1168/1999, nustatančio prekybos slyvomis standartus [3], I priede pateikiamas nepilnas nedidelių vaisių rūšių sąrašas.
(2) Standarte, kurį slyvoms taikyti rekomenduoja Jungtinių Tautų Europos ekonomikos komisijos (JT/EEK) Greitai gendančių produktų ir kokybės gerinimo standartizavimo darbo grupė, pateikiamas nepilnas nedidelių vaisių rūšių sąrašas skiria Prunus domestica veisles nuo Prunus salicina veislių. Siekiant skaidrumo pasaulinėje rinkoje, Reglamento (EB) Nr. 1168/1999 priede pateikiamas nepilnas nedidelių vaisių rūšių sąrašas turi būti iš dalies pakeistas.
(3) Šiame reglamente numatytos priemonės atitinka Šviežių vaisių ir daržovių vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1168/1999 priede po VI antraštinės dalies (Ženklinimo nuostatos) pateikiamas nepilnas nedidelių vaisių rūšių sąrašas pakeičiamas šio reglamento priede pateikiamu sąrašu.
2 straipsnis
Šis reglamentas įsigalioja dvidešimtą dieną po jo paskelbimo Europos Bendrijų oficialiajame leidinyje.
Jis taikomas nuo pirmosios trečio mėnesio po reglamento įsigaliojimo dienos
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2000 m. balandžio 27 d.